Shillong, Lber 18 : Da ka thong ban ai ka jingsumar kaba paka, ka Composite Hospital BSF Shillong ka la pynlong ïa ka jingai jingsumar ha Kilapara, ka thaiñ ba don ha khappud ha ka 17 tarik mynta u bnai.
Katkum ka kyrwoh na ki BSF la ong ba ha katei ka jingleit ai jingsumar, ki la ïoh ban ai jingsumar haduh kumba 152 ngut ki shynrang, 178 ngut ki kynthei bad 96 ngut ki shynrang.
Hadien kane, katei ka kynhun ka la leit ruh ban ai jingsumar sa ha Dobasipara na ka bynta ki longïing jong ki shipai BSF kiba don baroh haduh 106 ngut. Ïa katei ka kynhun la ïalam da u Dr. Rangbah jong katei ka hospital, u Dr A C Bhardwajan, DIG(Med)/MS kynthup ïa ki doktor kiba la tbit bha ha ka kam puid, khmat, bniat bad ruh ïa ki doktor kiba tbit ha ki liang baroh.
Katei ka kynhun ka la leit ruh ban ai jingsumar ha ka jaka jong ki BSF kaba ha Dhanakgre na ka bynta jong ki dkhot bad ki bahaïing kiba don baroh 156 ngut.
Katei ka kynhun ki doktor na Composite Hospital ki la leit ruh ban ai jingsumar ha ki khappud jong ka Rilum Khasi - Jaiñtia.
La ong ba katei ka kynhun kan pynlong ruh ïa ka jingleit ai jingsumar ha ki bynta jong ka Balat ha South West Khasi Hills ha ka 21 bad 22 tarik mynta u bnai, ong u UK Nayal, DIG/PRO Meghalaya Frontier.